《送同郡识上人游圆觉问道慈受》
宋代·葛胜仲

道人独往韵，半生服行衣。专门施氏易，编脱屡绝韦。

文词粲藻火，片语不救饥。弃家学心法，感叹悟昨非。

两年饱三白，屏弃甘与肥。南行访道师，芒屩常轻飞。

侧闻长者寺，塔庙俱巍巍。堂堂第一代，龙天共瞻依。

腾装来见语，舍是将安归。勉旃叩玄旨，心花发清辉。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。